
MEGÁLLAPODÁS 
amely létrejött egyrészről Martfű Város Önkormányzata képviseletében  Dr. Papp Antal polgármester, másrészről a Solt Medic Egészségügyi  Szolgáltató és Kereskedelmi Kft. - Martfű, Szolnoki út 116. adószám: 11276629-2-16 - képviseletében Dr. Solt Magdolna között az 1996. augusztus 1-jétől érvényes  egészségügyi szolgáltatás nyújtására vonatkozó megállapodás felülvizsgálata tárgyában, melynek alapján az alábbi megállapodást kötik:
1. Felek megállapodnak abban, hogy Martfű város II. számú háziorvosi körzetében a háziorvosi ellátás feladatait területi ellátási kötelezettséggel a Solt Medic Egészségügyi Szolgáltató és Kereskedelmi Kft. látja el a vonatkozó jogszabályi feltételeknek megfelelően.

A területi ellátási kötelezettség utcajegyzéke a megállapodás melléklete.
2. A háziorvosi ellátást az egészségügyi szolgáltató a személyes ellátásra kötelezett orvos Dr. Solt Magdolna – orvosi nyilvántartási száma: 32041 – közreműködésével látja el.

3. A területi ellátási kötelezettséget a Solt Medic Kft. biztosítja azzal, hogy a hozzá bejelentkezett személyekkel azonos ellátásban részesíti a körzetében lakó és más orvost választó biztosítottakat is, ha azok választott orvosukat felkeresni nem tudják.
4. A II. számú háziorvosi körzet rendelési ideje:

Hétfő: 12-16

Kedd: 8-12

Szerda: 8-12
Csütörtök: 12-16
Péntek: 8-12

5. Felek megállapodnak abban, hogy a Solt Medic Kft. külön megállapodás alapján iskola-egészségügyi feladatot lát el, melyért - a mindenkor érvényben lévő jogszabály alapján - díjazásban részesül.
6. Az Önkormányzat az ügyeleti ellátást külön szerződésben, külső vállalkozóval biztosítja.

7. Martfű Város Önkormányzata a II. számú körzet háziorvosi feladatai ellátásához térítésmentesen biztosítja a Solt Medic Kft. részére a Martfű, Gesztenye sor 8. szám alatti Egészségügyi Központban lévő 26,77 m2 alapterületű háziorvosi rendelőhelyiséget, valamint a hozzátartozó betegváró és szociális helyiségeket, s annak vagyonvédelmét.
8. Az Önkormányzat vállalja a fenti rendelő és kiegészítő helyiségek működtetését, (fűtés, világítás, víz-szennyvíz szolgáltatás, szemétszállítás, takarítás) melynek költségeihez a Solt Medic Kft. a Martfű Város Önkormányzatának Képviselő-testülete által külön döntésében meghatározott – és folyamatosan felülvizsgált – mértékben járul hozzá, és a működtetési költséget számla alapján az Önkormányzatnak megtéríti. 
9. A felek megállapodnak, hogy a használatba vett épület műszaki meghibásodásából eredő üzemeltetési költség többletet (pl: csőtörés, elfagyás)  az Önkormányzat, mint az épület tulajdonosa köteles viselni. Az Önkormányzat gondoskodik továbbá a rendelő külső homlokzati részei karbantartásáról, felújításáról, valamint a falakban elhelyezkedő vezetékek és a központi fűtésrendszer teljes, vagy részleges cseréjével járó munkák elvégzéséről. 

10. Felek megállapodnak abban, hogy a Martfű Város Önkormányzata által a külön rendeletben meghatározott minimum feltételhez szükséges, a Solt Medic Kft. számára térítésmentesen rendelkezésre bocsájtott eszközöket a Kft. a  továbbiakban is használja és vállalja, hogy a későbbiekben a szükséges eszközöket saját erőből biztosítja, illetve saját felelősségi körében gondoskodik az eszközök működőképes rendelkezésre állásáról.  
Az egészségügyi szolgáltató, a Solt Medic Kft. által vásárolt eszközök a továbbiakban a saját tulajdonát képezik, kivéve azok az eszközök, amelyeket a minimum feltétel pótlására szerzett be. A minimum eszközök pótlására, javítására szolgáló eszközök az Önkormányzat tulajdonát képezik. A továbbiakban nem használt, vagy leselejtezett eszközöket pedig az Önkormányzat részére visszaadja. 
11. Felek megállapodnak, hogy Martfű Város Önkormányzata - leltár szerint – térítésmentes használatra átadja a fenti rendelő berendezési tárgyait. 
12.  A Solt Medic Kft. vállalja, hogy a részére térítésmentesen rendelkezésre bocsátott berendezési tárgyak, felszerelések, eszközök állagát megóvja, vállalja, hogy a külön jogszabályban meghatározott minimum feltételekhez szükséges eszközök, műszerek karbantartásának költségeit átvállalja.
13.  A Solt Medic Kft. vállalja, hogy saját költségén biztosítja a háziorvosi alapellátáshoz szükséges fogyóanyagokat.
14. Felek megállapodnak, hogy a II. számú háziorvosi körzet betegellátását a Solt Medic Kft. folyamatosan biztosítja, akadályoztatása, tartós távolléte esetén helyettesítéséről és a helyettesítés költségeiről a Kft. gondoskodik.
15. A Solt Medic Kft. vállalja, hogy a II. számú háziorvosi körzetben a zavartalan betegellátáshoz szükséges szakdolgozókat saját költségén biztosítja, gondoskodik munkájuk ellátásához szükséges szakmai továbbképzésükről, távollétükben helyettesítésükről.
16. Felek megállapodnak, hogy a II. számú háziorvosi körzet háziorvosi feladatainak ellátásához szükséges megállapodásban rögzítetteken túl az Önkormányzat anyagi kötelezettséget nem vállal, az ellátást végző esetleges csődje esetén minden kötelezettség a Solt Medic Kft-t terheli. 
17. Az Önkormányzat kártalanítási kötelezettséggel tartozik a körzetmódosítás miatt bekövetkezett, háziorvost ért kár estén, melynek megállapításánál figyelembe kell venni a háziorvosi szolgáltató által a finanszírozása keretében a változás évét megelőző évben kapott egy éves összeget.

 

18. Az Önkormányzat a megállapodást – indoklással – felmondja, ha a háziorvos a megállapodásban vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat, vagy a háziorvos önálló egészségügyi tevékenység végzésére való jogosultságát bármely okból elveszíti.

19. Jelen megállapodás 2017. október 1. napjától határozatlan időre, de minimum 2022. szeptember 30-ig kerül megkötésre. A felek a megállapodást 6 hónapos felmondási idővel írásban mondhatják fel.
A megállapodásban foglaltak módosítását bármelyik fél, bármikor kezdeményezheti.

20. A jelen megállapodásban nem rögzített kérdésekben a mindenkori jogszabályok az irányadók. 

M a r t f ű, 2017. szeptember 28.
……………………………………….               ……………………………………….
Martfű Város Önkormányzat nevében 
       Solt Medic Kft.  képviseletében
         Dr. Papp Antal                                          Dr. Solt Magdolna
         polgármester                                              ügyvezető
Ellenjegyeztem:
…………………………
Szász Éva
